**Г О Д И Ш Е Н О Т Ч Е Т**

 **за дейността на Инспектората през 2019 г.**

Съгласно чл. 46 от Закона за администрацията и чл. 16 от Устройствения правилник на Министерството на регионалното развитие и благоустройството (УПМРРБ), Инспекторатът е на пряко подчинение на министъра на регионалното развитие и благоустройството и осъществява административен контрол върху дейността на министерството, включително върху дейността на второстепенните разпоредители с бюджет към министъра (ВРБ).

В утвърдения Годишен план за дейността на Инспектората за 2019 г. са поставени следните цели:

1. Повишаване на качеството на предоставяните административни услуги и подобряване на административното обслужване в МРРБ и ВРБ към министъра;

2. Подобряване дейността на администрацията по отношение провеждането на държавната антикорупционна политика;

3. Предотвратяване и отстраняване на нарушения при функционирането на администрацията.

**І. ПЛАНОВИ И ИЗВЪНПЛАНОВИ ПРОВЕРКИ**

В изпълнение на нормативно определените функции, през 2019 г. Инспекторатът е извършил общо 51 бр. проверки, в това число 28 бр. планови проверки и 23 бр. извънпланови проверки. За резултатите от извършените проверки са изготвени доклади, които са одобрени от министъра. В тях са отразени конкретни препоръки за отстраняване на констатираните пропуски и нарушения в съответните административни звена и структури, както и за изменение и допълнение на нормативни и вътрешноведомствени актове. В определените срокове, от ръководителите на проверяваните структури е представена информация за предприетите от тях действия по изпълнение на дадените препоръки.

Извършените планови проверки включват комплексни проверки на дейността на две дирекции в МРРБ и на шест териториални звена на ВРБ и двадесет тематични проверки, от които шестнадесет за спазване изискванията на Наредбата за административното обслужване, проверка на предоставяните от МРРБ административни услуги и три проверки във ВРБ за спазване изискванията на Закона за противодействие на корупцията и за отнемане на незаконно придобитото имущество (ЗПКОНПИ) и Наредбата за организацията и реда за извършване на проверка на декларациите и за установяване конфликт на интереси (НОРИПДУКИ).

През 2019 г. със заповед/резолюция на министъра са извършени двадесет и три извънпланови проверки, от които 9 бр. са проверки във връзка с постъпили сигнали по Административнопроцесуалния кодекс (АПК), а 2 бр. са възложени от министъра по конкретни случаи. Ежемесечно са извършвани проверки на декларации за несъвместимост по чл. 35, ал. 1, т. 1 от ЗПКОНПИ – общо 12 броя.

**II. КОНТРОЛ ПО ЗАКОНА ЗА ПРОТИВОДЕЙСТВИЕ НА КОРУПЦИЯТА И ЗА ОТНЕМАНЕ НА НЕЗАКОННО ПРИДОБИТОТО ИМУЩЕСТВО /Обн. ДВ. бр.7 от 19 януари 2018 г./**

Във връзка с прилагане на разпоредбите на ЗПКОНПИ и НОРИПДУКИ, Инспекторатът е предприел следните действия:

- В изпълнение на чл. 41, ал. 1 и § 2, ал. 3 от Допълнителните разпоредби (ДР) на ЗПКОНПИ, във връзка с чл. 10 от НОРИПДУКИ бяха изготвени „Вътрешни правила за организацията и реда за извършване на проверка на декларациите по ЗПКОНПИ и за установяване на конфликт на интереси“, утвърдени със Заповед на министъра № РД-02-14-1097/05.11.2018 г.

- В изпълнение на чл. 4, ал. 5 от НОРИПДУКИ, със Заповеди на министъра № РД-02-14-663/03.07.2018 г.(отм.); № РД-02-14-1257/03.12.2018 г.(отм.) и действащата към момента Заповед № РД-02-14-1263/04.12.2019 г. са определени служителите на Инспектората, които следва да поддържат публичен регистър на декларациите по чл. 35, ал. 1 от ЗПКОНПИ. Със същата заповед са посочени лицата, които имат достъп до данните в декларациите и на които се възлага тяхното приемане, съхранение и проверка.

- Инспекторатът е извършвал ежемесечни проверки на декларациите за несъвместимост, подадени от лицата, заемащи висши публични длъжности и на тези по § 2, ал. 1 от ДР на ЗПКОНПИ, назначени след 01 януари 2019 г., чиито орган по назначаването е министъра на регионалното развитие и благоустройството. За резултатите от проверката е изготвен доклад, който е предоставен на министъра.

- По инициатива на Инспектората на МРРБ през януари 2019 г. е проведена работна среща с представители на второстепенните разпоредители с бюджет – ДНСК, АПИ и АГКК, в т.ч. с техните ръководители. Темата на срещата беше свързана с прилагането на ЗПКОНПИ и НОРИПДУКИ, както и с обмяната на опит и добри практики в тази област.

**ІІІ. ДРУГИ ДЕЙНОСТИ**

**1. Постъпили сигнали по АПК**

През отчетния период в Инспектората са постъпили 33 броя сигнали по АПК свързани с неправомерни действия или бездействия на служители от административни звена на МРРБ и ВРБ. От тях 11 броя са препратени на компетентните органи в посочения срок в чл. 112 от АПК. По 9 броя са извършени проверки, за резултатите от които са изготвени доклади до министъра и са уведомени подателите. По 12 броя са изготвени отговори, а по реда на чл. 124 от АПК е приключен 1 брой от постъпилите сигнали.

**2. Извършени дейности по национални стратегии и програми**

В изпълнение на Националната стратегия за превенция и противодействие на корупцията в Република България 2015 г. – 2020 г. беше изготвен Антикорупционен план на МРРБ през 2019 г., който включва мерки и по отношение на второстепенните разпоредители с бюджет към министъра. За изпълнението на антикорупционните мерки е изготвен отчет, който е публикуван на официалната интернет страница на министерството в раздел „Антикорупция“.